ຂປລ. ໃນວັນທີ 12 ກຸມພາ 2018 ທີ່ນະຄອນຫລວງວຽງຈັນ, ໄດ້ມີພິທີມອບ-ຮັບໂປຣແກຣມລົງ ທະບຽນ ເລກໝາຍໂທລະສັບມືຖື ລະຫວ່າງ ກະຊວງໄປສະນີ ໂທລະຄົມມະນາຄົມ ແລະ ການສື່ສານ ແຫ່ງ ສປປ ລາວ (ປທສ) ແລະ ສຳນັກງານ ຄະນະກຳມະການ ກິດຈະການ ກະຈາຍສຽງ ກິດຈະການໂທ ລະພາບ ແລະ ກິດຈະການ ໂທລະຄົມມະນາຄົມແຫ່ງຊາດ ແຫ່ງ ຣາຊະອານາຈັກໄທ (ກສທຊ), ເຊິ່ງ ຕາງໜ້າມອບໂດຍ, ທ່ານ ພົນເອກ ປຣະວິດ ວົງສຸວັນ ຮອງ ນາຍົກລັດຖະມົນຕີ ລັດຖະມົນຕີ ກະຊວງປ້ອງກັນປະເທດ ແຫ່ງ ຣາຊະອານາຈັກໄທ ຮັບໂດຍ ທ່ານ ສອນໄຊ ສີພັນດອນ ຮອງ ນາຍົກລັດຖະມົນຕີ ແຫ່ງ ສປປ ລາວ, ມີ ທ່ານ ທັນສະໄໝ ກົມມະສິດ ລັດຖະມົນຕີ ກະຊວງໄປສະນີ ໂທລະຄົມມະນາຄົມ ແລະ ການສື່ສານ, ທ່ານ ພົນເອກ ສຸກິດ ຂະມະສຸນທອນ ຮັກສາການປະທານ ສຳນັກງານຄະນະກຳມະການກິດຈະການ ກະຈາຍສຽງ ກິດຈະການໂທລະພາບ ແລະ ກິດຈະການ ໂທລະຄົມມະນາຄົມ ແຫ່ງຊາດ ແຫ່ງ ຣາຊະອານາຈັກໄທ, ພ້ອມພະນັກງານ ກ່ຽວຂ້ອງສອງປະເທດ ເຂົ້າຮ່ວມ.
ທ່ານ ທັນສະໄໝ ກົມມະສິດ ໄດ້ໃຫ້ຮູ້ວ່າ: ຜົນການຮ່ວມມື ຂອງ ສປປ ລາວ ແລະ ຣາຊະອານາຈັກໄທ ໃນການ ຈັດຕັ້ງປະຕິບັດ ວຽກງານ ການຕິດຕັ້ງໂປຣແກຣມດັ່ງກ່າວ, ເຫັນວ່າ ໄດ້ສືບເນື່ອງມາຈາກ ບົດບັນທຶກ ຄວາມເຂົ້າໃຈ ທີ່ໄດ້ລົງນາມຮ່ວມກັນ ໃນປີ 2016 ລະຫວ່າງກະຊວງ ປທສ ແລະ ກສທຊ ແຫ່ງ ຣາຊະອານາຈັກໄທ ຕໍ່ກັບວຽກງານ ການເພີ່ມທະວີ ການແລກປ່ຽນ ຂໍ້ມູນຂ່າວສານ ແລະ ປະສົບການ ໃນການຄຸ້ມຄອງດັດສົມ ໂທລະຄົມມະນາຄົມ ແລະ ຄື້ນຄວາມຖີ່ ໃນຂອບເຂດ ການຮ່ວມມື ຄື ການຄຸ້ມຄອງບໍລິຫານ ຕິດຕາມກວດກາ, ການອອກອະນຸຍາດ ຄື້ນຄວາມຖີ່, ການດັດສົມວຽກງານ ໂທລະຄົມມະນາ ຄົມ, ການ ປົກປ້ອງຜູ້ຊົມໃຊ້, ການ ແກ້ໄຂຂໍ້ຂັດແຍ່ງ ໃນການບໍລິການ ໂທລະຄົມມະນາຄົມ, ການສົ່ງເສີມນະວັດຕະກຳ ດ້ານເຕັກນິກ ໃນຂົງເຂດໂທລະຄົມມະນາຄົມ, ການ ຮ່ວມມືສາກົນ ໃນຂອບສະຫະພາບ ໂທລະຄົມມະນາຄົມສາກົນ (ITU) ແລະ ອາຊຽນ ການຮ່ວມມື ດ້ານອື່ນໆ ທີ່ທັງສອງຝ່າຍ ຕົກລົງເຫັນດີເປັນ ເອກະພາບກັນ ເພື່ອເປັນການຈັດຕັ້ງ ຜັນຂະຫຍາຍແຜນການ ຮ່ວມມື ກໍຄື ບັນດາກິດຈະກຳ ທີ່ສຳຄັນໃຫ້ເກີດເປັນຮູບປະທຳ.
ເນື້ອໃນ: ຂປລ